Gedagte vir die dag: Die dag van die HereFoto verskaf aan Maroela Media Sorg dat jy die sabbatdag heilig hou. Ses dae moet jy werk en alles doen wat jy moet, maar die sewende dag is die sabbat van die Here jou God. Dan mag jy geen werk doen nie. (Eksodus 20:8-10) Het ons nie ’n kwaai kopseer oor die dag van die Here nie! Oor presies watter dag dit nou eintlik is, hoef ons nie regtig te stry nie. Natuurlik was dit in die Ou Testament die sewende dag wat op ’n Vrydagaand begin het. En heeltemal verstaanbaar word dit met die klem op Jesus se opstanding, die aanbreek van ’n nuwe dag vir die hele wêreld, verskuif na die eerste dag van die week, naamlik Sondag. Die saak waaroor dit egter wesenlik gaan, is hoe ’n mens dié dag moet deurbring om aan die eis van die gebod gehoorsaam te wees. Die twee weergawes van die wet van die Here het ten opsigte van die vierde gebod twee motiverings. In die Eksodusweergawe van die wet word die skepping as motivering gebruik, terwyl die Deuteronomiumweergawe verlossing as motivering aandien. As ons dié twee motiewe in ons reaksie op dié wet kan handhaaf, sal ons die bedoeling daarvan snap en gehoorsaam. God het in sy skeppingsplan die noodsaaklike balans tussen arbeid en rus ingebou. Hy het self vir ons die voorbeeld ge stel. Die rus waaroor dit gaan, het met meer as ’n liggaamlike en emosionele afskakel te make. Dit gaan oor ’n rus van jou werke sodat jy toegerus kan word om God se werktuig te kan wees. Dus meer as fisiese ontspanning (see en son en saffier!), maar veral geestelike toerusting sáám met liggaamlike rus. En in die fokuspunt moet die eer en verheerliking van God wees.